पुस्तक च इक ‘निहिलिस्ट’ (Nihilist) दे बारे च गल्ल बात चल दी ही। मिगी चेता औंदा ऐ जे कताबा दे लेखक, प्रिन्स मेशचेस्की, ने उस पात्र गी इन्ना ज्हैरी ते भ्यानक बनाइयै पेश कीते दा हा जे ओदी इक नजर पौंदे सार गै कुक्कड़ियां जित्थें कुत्थें बी हुंदियां, उत्थें गै मरन-मरान होइयै ढेई पौंदियां। मिगी इंया लग्गन लगा जे निहिलिस्ट शब्द बड़ा अपमानजनक ते अशिष्ट ऐ। एदे आलावा होर किश बी मेरे पल्ले नेईं पेआ ते इस कड़ी गल्ला मेरा मन दोआस-जन होई गेआ। मिगी इस गल्ला पर रत्ती शैंका नेईं ही जे ओ कताब उच्चे दर्जे दी ऐ। एदा मतलब ए होआ जे में छैल कताबां समझने दे काबल नेईं सा। भला ए गल्ल में सोची बी कियां सकदा सा जे ओदे जनेही सनाकड़ी ते रोबदर जनानी मंदियां जां घटिया कताबां बी कदें पढ़ी सकदी ऐ।